Neuvoston 12 päivänä helmikuuta 1998 vahvistama YHTEINEN KANTA (EY) N:o 16/98 Euroopan Parlamentin ja neuvoston direktiivin 98/. . ./EY antamiseksi direktiivin 97/33/EY muuttamisesta operaattorien välisen numeron siirrettävyyden ja ennaltavalinnan osalta (98/C 91/04)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 100 a artiklan,

ottavat huomioon komission ehdotuksen (1),

ottavat huomioon talous- ja sosiaalikomitean lausunnon (2),

noudattavat perustamissopimuksen 189 b artiklassa määrättyä menettelyä (3),

sekä katsovat, että

komissio on järjestänyt laajan julkisen kuulemisen Euroopan telepalvelujen numerointipolitiikasta laaditun vihreän kirjan perusteella,

näistä lausunnoista on käynyt ilmi, miten tärkeää on, että kaikilla markkinoilla toimijoilla on yhtäläiset määrälliset ja laadulliset mahdollisuudet käyttää numerointimahdollisuuksia ja miten keskeinen merkitys on asianmukaisilla numerointijärjestelyillä, varsinkin numeron siirrettävyyden ja operaattorin valinnan kannalta, helpotettaessa kuluttajien valinnanmahdollisuuksia ja tehokasta kilpailua vapautetussa televiestintäympäristössä,

neuvosto antoi 22 päivänä syyskuuta 1997 päätöslauselman (4), jossa se kehotti komissiota tekemään Euroopan parlamentille ja neuvostolle ehdotuksia numeron siirrettävyyden käyttöönoton nopeuttamisesta ja operaattorin ennaltavalinnan käyttöönotosta, ja

Euroopan parlamentti antoi 17 päivänä heinäkuuta 1997 päätöslauselman (5), jossa se kehotti komissiota tekemään ehdotuksen olemassa olevaan direktiiviin tehtäväksi muutokseksi, jotta voitaisiin ottaa käyttöön operaattorin ennaltavalinta ja numeron siirrettävyys,

kansallinen sääntelyviranomainen voi, jos se on kuluttajien etujen mukaista ja erityiset kansalliset markkinatilanteet huomioon ottaen, ulottaa velvoitteen operaattorin puhelukohtaisella ohitusmahdollisuudella varustetun ennaltavalinnan tarjoamiseen sellaisiin yleisiä verkkoja hallinnoiviin organisaatioihin, joilla ei ole merkittävää markkina-asemaa, jos tästä ei aiheudu näille organisaatioille kohtuutonta haittaa eikä uusien operaattorien markkinoille pääsylle luoda esteitä, ja

televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi 30 päivänä kesäkuuta 1997 annettua Euroopan parlamentin ja neuvoston direktiiviä 97/33/EY (6) olisi siis sen vuoksi muutettava tämän mukaisesti,

OVAT ANTANEET TÄMÄN DIREKTIIVIN:

1 artikla

Muutetaan direktiivi 97/33/EY seuraavasti:

1. Lisätään 2 artiklan 1 kohtaan määritelmät seuraavasti:

"h) `tilaajalla` luonnollista tai oikeushenkilöä, joka on tehnyt yleisesti saatavilla olevien telepalvelujen tarjoajan kanssa sopimuksen näiden palvelujen toimittamisesta,

i) `maantieteellisellä numerolla` kansalliseen numerointisuunnitelmaan kuuluvaa numeroa, jonka numerorakenteen osalla on maantieteellinen merkitys, jota käytetään hyväksi reititettäessä puheluja sille tilaajalle kuuluvan verkon liityntäpisteen fyysiseen paikkaan, jolle numero on osoitettu.";

2. Korvataan 12 artiklan 5 kohdan ensimmäinen alakohta seuraavasti:

"5. Kansallisten sääntelyviranomaisten on edistettävä operaattorien välisen numeron siirrettävyyden mahdollisimman nopeaa käyttöönottoa, jotta tilaajat voivat halutessaan, palvelua tarjoavasta organisaatiosta riippumatta, säilyttää kiinteän yleisen puhelinverkon ja digitaalisen monipalveluverkon (ISDN) numeronsa, maantieteellisten numeroiden kyseessä ollen tietyssä paikassa sekä muiden kuin maantieteellisten numeroiden kyseessä ollen missä tahansa paikassa, ja niiden on varmistettava, että kyseinen järjestely on käytettävissä viimeistään 1 päivänä tammikuuta 2000 tai, niissä valtioissa, joille on myönnetty pidempi siirtymäkausi, mahdollisimman pian ja viimeistään kahden vuoden kuluessa siitä tätä myöhäisemmästä ajankohdasta, jona puheensiirtopalvelut on sovittu vapautettaviksi täydellisesti.";

3. Lisätään 12 artiklan 6 kohdan jälkeen uusi kohta seuraavasti:

"7. Kansallisten sääntelyviranomaisten on edellytettävä ainakin niiltä organisaatioilta, jotka hallinnoivat liitteessä I olevan 1 osan mukaisia yleisiä televiestintäverkkoja, ja joiden kansalliset viranomaiset ovat ilmoittaneet olevan merkittävän markkina-aseman omaavia organisaatioita, että ne tarjoavat tilaajilleen mahdollisuuden käyttää minkä tahansa yhteenliitetyn, yleisesti saatavilla olevien telepalvelujen tarjoajan kytkentäisiä palveluja. Tätä tarkoitusta varten on viimeistään 1 päivänä tammikuuta 2000 tai, niissä valtioissa, joille on myönnetty pidempi siirtymäkausi, mahdollisimman pian ja viimeistään kahden vuoden kuluessa siitä tätä myöhäisemmästä ajankohdasta, jona puheensiirtopalvelut on sovittu vapautettaviksi, otettava käyttöön järjestelyjä, jotka antavat tilaajalle mahdollisuuden valita tällaisia palveluja ennaltavalinnalla, johon kuuluu mahdollisuus puhelukohtaisesti ohittaa ennaltavalinnat lyhyen numerotunnuksen avulla.

Jotta kuluttajille aiheutuvat kustannukset pysyisivät kohtuullisina, kansallisten sääntelyviranomaisten on varmistettava, että järjestelyyn kuuluvasta yhteenliittämisestä veloitettava hinta on kohtuullinen.";

4. Korvataan 20 artiklan 2 kohdan ensimmäinen virke seuraavasti:

"2. Lykkäystä 12 artiklan 5 kohdassa ja 7 kohdassa säädettyihin velvoitteisiin voidaan pyytää, jos asianomaiset jäsenvaltiot voivat osoittaa, että niiden täyttäminen muodostaisi liiallisen rasitteen tietyille organisaatioille tai organisaatioiden ryhmille.".

2 artikla

1. Jäsenvaltioiden on toteutettava tämän direktiivin noudattamisen edellyttämät toimenpiteet ennen 31 päivää joulukuuta 1998. Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset komissiolle.

3 artikla

Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty . . .

Euroopan parlamentin puolesta

PuhemiesNeuvoston puolesta

Puheenjohtaja

(1) EYVL C 330, 1.11.1997, s. 19, ja EYVL C 13, 17.1.1998, s. 10.

(2) EYVL C 73, 9.3.1998, s. 107.

(3) Euroopan parlamentin lausunto annettu 20. marraskuuta 1997 neuvoston yhteinen kanta vahvistettu 12. helmikuuta 1998 ja Euroopan parlamentin päätös tehty . . . kuuta . . . (ei vielä julkaistu virallisessa lehdessä).

(4) EYVL C 303, 4.10.1997, s. 1.

(5) EYVL C 286, 22.9.1997, s. 232.

(6) EYVL L 199, 26.7.197, s. 32.

NEUVOSTON PERUSTELUT

I. JOHDANTO

1. Komissio antoi 1 päivänä lokakuuta ehdotuksen yhteenliittämisestä annetun direktiivin 97/33/EY muuttamisesta operaattorien välisen numeron siirrettävyyden ja ennaltavalinnan osalta.

Ehdotus perustuu EY:n perustamissopimuksen 100 a artiklaan.

2. Euroopan parlamentti antoi lausuntonsa ensimmäisessä käsittelyssä 20 päivänä marraskuuta 1997.

Talous- ja sosiaalikomitea antoi lausuntonsa 10 päivänä joulukuuta 1997.

Komissio antoi näiden lausuntojen pohjalta muutetun ehdotuksensa 1 päivänä joulukuuta 1997.

3. Neuvosto vahvisti 12 päivänä helmikuuta 1998 perustamissopimuksen 189 b artiklan mukaisesti yhteisen kannan.

II. TAVOITE

Komissio antoi ehdotuksen numerointipolitiikkaa koskevaa vihreää kirjaansa käsitelleen julkisen kuulemisen sekä Euroopan parlamentin ja neuvoston näkemysten pohjalta, jotka ne ilmaisivat päätöslauselmissaan, edellinen 17 päivänä heinäkuuta ja jälkimmäinen 22 päivänä syyskuuta 1997.

Ehdotuksessa muutetaan pääasiassa kahdella tavalla yhteenliittämisdirektiiviä, joka muodostaa 1 päivästä tammikuuta 1998 alkaen keskeisen osan vapaiden markkinoiden uusia säädöspuitteita. Siinä aikaistetaan operaattorin numeron siirrettävyyden käyttöönottopäivämäärä kaikkien kiinteiden verkkojen osalta 1 päivästä tammikuuta 2003 1 päivään tammikuuta 2000 ainakin tärkeimmissä taajamissa, ja luodaan oikeudellinen perusta operaattorin ennaltavalinnan ottamiselle käyttöön 1 päivään tammikuuta 2000 mennessä koko EU:ssa.

III. YHTEINEN KANTA

1. Yleiset huomautukset

Neuvoston yhteinen kanta myötäilee yleisesti ottaen komission ehdotuksessa olevaa tavoitetta vaatia numeron siirrettävyyden ja operaattorin ennaltavalinnan ottamista käyttöön nopeasti. Neuvosto on kuitenkin muuttanut ehdotusta sellaiseksi, että yhteinen kanta heijastaa paremmin 22 päivänä syyskuuta 1997 annetussa neuvoston päätöslauselmassa esitettyjä näkemyksiä numeron siirrettävyyden ja operaattorin ennaltavalinnan käyttöön ottamisen päivämäärästä ja siitä, keneltä voidaan edellyttää operaattorin ennaltavalinnan tarjoamista.

Neuvosto hyväksyi yhden Euroopan parlamentin ensimmäisessä käsittelyssään esittämän tarkistusehdotuksen, joka ulottaa numeron siirrettävyyttä koskevan, yhteenliittämisdirektiivin (1) 20 artiklan 2 kohdan mukaisen lykkäyksen kattamaan operaattorin ennaltavalinnan.

2. Erityiset huomautukset

Seuraavassa on tiivistelmä muutoksista komission ehdotukseen, lukuun ottamatta Euroopan parlamentin tarkistusta:

i) Numeron siirrettävyyden ja operaattorin ennaltavalinnan käyttöönottopäivämäärä (12 artiklan 5 ja 7 kohta)

Kuten edellä esitettiin, yhteisessä kannassa vahvistetaan kyseisten toiminteiden käyttöönotto 1 päivään tammikuuta 2000 mennessä, mutta sallitaan käyttöönotto myöhemmin, viimeistään kahden vuoden kuluttua puhelintoimintapalvelujen vapauttamisesta niissä jäsenvaltioissa (ES, IRL, P, GR ja LUX), joille on tältä osin myönnetty siirtymäkausi.

Tällä tavoin annettaisiin kyseisille jäsenvaltioille sama aika kuin muille jäsenvaltioille uusien toiminteiden käyttöönottamiseksi puhelintoimintapalvelujen vapauttamisen jälkeen.

On myös, huomattava, että viittaus päivämäärään 1 päivänä tammikuuta 2000 on poistettu johdanto-osan neljännestä kappaleesta esitystavan yhdenmukaistamiseksi.

ii) Operaattorin ennaltavalinnan tarjoamisvelvoitteen ulottuvuus (12 artiklan 7 kohta)

Yhteisessä kannassa mennään komission ehdotusta pidemmälle antamalla jäsenvaltioille mahdollisuus ulottaa kuluttajan edun mukaisesti operaattorin ennaltavalinnan tarjoamisvelvoite muihin operaattoreihin kuin niihin, joilla on merkittävä markkina-asema (". . . ainakin . . . merkittävän markkinaosuuden omaavia organisaatioita. . . .").

Niiden edellytysten selventämiseksi, joiden mukaisesti kansalliset sääntelyviranomaiset voivat ulottaa velvoitteen koskemaan muita kuin merkittävän markkinaosuuden omaavia organisaatioita, on lisätty uusi johdanto-osan kappale.

iii) Viittaus digitaaliseen monipalveluverkkoon (ISDN) (12 artiklan 5 ja 7 kohta)

Sen täsmentämiseksi, että operaattoreilla on velvollisuus tarjota numeron siirrettävyys ja operaattorin ennaltavalinta kaikille tilaajille, jotka käyttävät kiinteää yleistä puhelinverkkoa, mukaan lukien ISDN:ää, joten yhteiseen kantaan lisättiin erityinen viittaus ISDN:ään 12 artiklan 5 ja 7 kohtaan.

iv) Muut muutokset

Muiden tehtyjen muutosten osalta neuvoston toimintaa on ohjannut pyrkimys:

- huolehtia johdonmukaisuudesta yhteenliittämisdirektiivin kanssa (esimerkiksi kuluttajille aiheutuvien kustannusten kohtuullisuutta koskeva 12 artiklan 5 kohdan viimeinen kappale on lisätty 12 artiklan 7 kohtaan, jotta periaatetta sovellettaisiin myös operaattorin ennaltavalintaan)

- selventää tiettyjen säännösten soveltamisalaa, erityisesti sitä, minkä edellytysten mukaisesti tilaajat voivat säilyttää kiinteän verkon numeronsa (esimerkiksi 12 artiklan 5 kohdassa käytetään sanoja "operaattorien välisen numeron siirrettävyyden"; lisätty viittaus "maantieteellisiin" ja muihin kuin maantieteellisiin numeroihin; "tilaajien" ja "maantieteellisten numeroiden" määritelmät on lisätty yhteenliittämisdirektiivin 2 artiklaan).

(1) On huomattava, että komissio on esittänyt neuvoston pöytäkirjaan merkittäväksi lausuman, jossa selostetaan 20 artiklan 2 kohdan mukaisen lykkäyksen myöntämisen edellytykset.